# Regió Occidental (Ghana)

La regió Occidental és una de les 10 regions de Ghana. És la regió de Ghana que està situada més al sud-oest. Té una superfície de 23.921 km² (4a regió de Ghana) i és la quarta regió amb més població; el 2010 tenia 2.376.021 habitants. La seva densitat de població és de 99 habitants per quilòmetre quadrat. La seva capital administrativa és Sekondi-Takoradi, situada a la costa del golf de Guinea. El juny de 2007 es va descobrir petroli al punt més meridional de la regió i de Ghana, el Cap Three Points. Els àkans són el grup principal de la regió i les seves llengües principals són l'àkan i l'anglès.

## Geografia

La regió Occidental de Ghana és la que pateix una pluviositat més elevada i té sòls molt fèrtils. Hi ha nombroses mines d'or.

### Situació geogràfica

La regió Occidental de Ghana limita amb l'oceà Atlàntic al sud, amb Costa d'Ivori a l'oest, amb Brong-Ahafo al nord i amb la regió Central i la regió Aixanti a l'est.

## Població

Segons el cens de 2010 la regió Occidental de Ghana té 2.314.171 habitants.

### Grups ètnics

Els àkans (1.809.148) són el grup ètnic amb més població a la regió. Estan seguits pels mole-dagbanis (199.044), els ewes (143.891), els Ga- dangmes (71.048), els gurmes (21.728), els grusis (18.691), els mandes (18.515), els guans (17.397). 14.809 persones pertanyen a altres grups ètnics.

### Religió

El cristianisme és la confessió religiosa més practicada a la regió occidental. Dels 2.376.021 habitants, 701.540 són pentecostals/carismàtics, 502.524 són protestants, 385.970 són catòlics, 222.351 són musulmans, 160.229 es consideren ateus, 17.972 creuen en religions africanes tradicionals i 23.469 creuen en altres religions.

## Districtes

Els districtes de la regió Occidental són:
Districtes de la regió Occidental :
| # | Districte |
| 1 | Ahanta Occidental |
| 2 | Aowin/Suaman |
| 3 | Bia Occidental |
| 4 | Bia Oriental |
| 5 | Bibiani/Anhwiaso/Bekwai |
| 6 | Bodi |
| 7 | Ellembelle |
| 8 | Jomoro |
| 9 | Juaboso |
| 10 | Mpohor |
| 11 | Mpohor/Wassa Oriental |
| 12 | Nzema Oriental |
| 13 | Prestea-Huni Valley |
| 14 | Sefwi Akontombra |
| 15 | Sefwi-Wiawso |
| 16 | Sekondi-Takoradi |
| 17 | Shama |
| 18 | Suaman |
| 19 | Tarkwa-Nsuaem |
| 20 | Wasa Amenfi Oriental |
| 21 | Wasa Amenfi Occidental |
| 22 | Wasa Amenfi Central |
| Total | Total |

## Economia

La regió Occidental de Ghana és el tercer pol econòmic industrial del país després del Gran Accra i de la regió Aixanti.
A la regió hi ha plantacions de cacau i altres productes agrícoles industrials, a més de producció minera: bauxita, manganès. Part d'aquests productes són exportats a través del port de Takoradi per via fèrria des de Kumasi i Awaso. Aquest port exporta el 75% dels productes ganesos: fusta, cacau, manganès i bauxita. A més a més, també és destacada la mineria d'or i la indústria de cautxú que hi ha a la regió Occidental.

### Treball

L'agricultura és el sector que ocupa més persones de la regió Occidental (57%). La producció industrial i el transport (14,5%), el comerç al detall (10,2%) i el sector professional i tècnic (5%) són els sectors econòmics que tenen més treballadors.
Dos terços de la població de la regió són treballadors per compte propi, sobretot informal. El districte de Shama-Ahanta Oriental és l'únic en què la meitat són treballadors per compte d'altri, ja siguin treballadors públics o privats.

#### Treball infantil

Tot i que treballar abans dels 15 anys no està permès a Ghana, el Ghana Child Labour Survey va comptar que el 40,8% dels nens entre 5 i 17 anys treballaven en alguna activitat econòmica.

### Turisme

A la regió Occidental hi ha el riu Ankobra, el riu Bia, el riu Pra i el riu Tano.
L'aldea de Nzulezo, construïda totalment amb plataformes sobre l'aigua ha estat declarada Patrimoni de la humanitat per la UNESCO. A la regió també hi ha la Zona protegida d'Ankasa i fortificacions construïdes pels portuguesos, holandesos i britànics des de. 1512.

## Educació

A la regió Occidental hi ha 1.320 escoles de primària, de les quals 80 són privades. Té 694 escoles júnior de secundària i 42 escoles sènior de secundària, la majoria concentrades a Shama i Ahanta Oriental.

## Ciutadans notables

Ciutadans notables :
| # | Ciutadà | Ocupació |
| 1 | Samuel Inkoom | futbolista |
| 2 | Nadia Buari | actriu |
| 3 | Boris Kodjoe | actor |
| 4 | John Atta Mills | polític i antic president de Ghana |
| 5 | Kwame Nkrumah | Líder i antic primer Ministre. Panafricanista |
| 6 | Anton Wilhelm Amo | filòsof. Considerat el primer africà que va estudiar en una universitat europea |

## Referències

* ↑ «2010. Population and housing census». statsghana.gov. Arxivat de l'original el 2013-09-25. [Consulta: 12 març 2015].
* ↑ «2010. Population and housing Census» p. 34. statsghana.gov. Arxivat de l'original el 2013-09-25. [Consulta: 11 març 2015].
* ↑ «2010. Population and housing Census» p. 40. statsghana.gov. Arxivat de l'original el 2013-09-25. [Consulta: 11 març 2015].
* ↑ «Western». ghanadistricts. Arxivat de l'original el 2013-01-18. [Consulta: 12 març 2015].
* 1 2 3 4 «Western. Economic infraestructure» (en anglès). ghanadistricts, 2006. Arxivat de l'original el 2016-03-03. [Consulta: 12 març 2015].
* 1 2 «Western. Economic characteristics of districts» (en anglès). ghanadistricts, 2006. Arxivat de l'original el 2016-03-03. [Consulta: 12 març 2015].